SA reageer ná VSA name van 4 wat Isis glo help, bekend maak | Maroela Media
Suid-Afrika bly daartoe verbind om terrorisme in al sy vorme en manifestasies te beveg, en sal nie toelaat dat sy grondgebied gebruik word om terrorisme in ander lande te finansier nie.
Só het Enoch Godongwana, minister van finansies, en Ronald Lamola, minister van justisie en korrektiewe dienste, gereageer nadat die Amerikaanse tesourie stappe aangekondig het teen mense in Suid-Afrika wat glo as finansiële fasiliteerders vir die Islamitiese Staat (Isis) optree.
"Isis-lede en verwante belanghebbendes in Suid-Afrika speel 'n toenemend sentrale rol in die fasilitering van die oordrag van geld vanaf die toppunt van die Isis-hiërargie na takke oor die hele Afrika," het die Amerikaanse tesourie in 'n verklaring gesê.
Vier lede se name is bekend gemaak. Hulle is Farhad Hoomer, Siraaj Miller, Abdella Hussein Abadigga en Peter Charles Mbaga.
Volgens Godongwana en Lamola is die betrokke Suid-Afrikaanse owerhede wat hierdie aangeleentheid ondersoek met die relevante Amerikaanse owerhede in verbinding, maar verdere besonderhede oor die verbintenisse en verwante ondersoeke kan nie in dié stadium bekend gemaak word nie.
Die Amerikaanse tesourie se kantoor vir buitelandse batebeheer het gesê alle eiendom en belange in eiendom van dié betrokke Isis-lede, en van enige entiteite wat direk of indirek 50% of meer deur hulle individueel of met ander versperde persone besit word en wat in die VSA is of in die besit of beheer van Amerikaners is, moet versper en aangemeld word.
Isis het onlangs gepoog om sy invloed in Afrika uit te brei deur grootskaalse operasies in gebiede waar regeringsbeheer beperk is, voer die Amerikaanse tesourie aan. "Isis-takke in Afrika maak staat op plaaslike geldinsamelingskemas soos diefstal, afpersing van plaaslike bevolkings en ontvoering vir 'n losprys, asook finansiële ondersteuning van die Isis-hiërargie."
Daar word beweer dat Hoomer tussen 2017 en 2018 gehelp het om 'n Isis-sel in Durban te stig en te organiseer. Hy het glo van sy eiendomme en voertuie verskaf om die sel se vergaderings en operasionele aktiwiteite te borg. Hoomer het glo ook sellede gewerf en geld ingesamel deur losprysontvoerings en afpersing van groot ondernemings, wat meer as R1 miljoen aan inkomste vir sy sel verskaf het. Hy en van sy medewerkers is in 2018 in hegtenis geneem vir hul betrokkenheid by 'n plan om ploftoestelle by 'n moskee en kommersiële geboue te plant.
Miller, wat glo 'n groep Isis-ondersteuners in Kaapstad lei, word daarvan beskuldig dat hy finansiële bystand aan die terreurgroep Isis verleen het deur lede op te lei om rooftogte uit te voer om geld in te samel. Hy het glo ook gehelp met die verkryging van tydelike plekke van veiligheid vir Isis-lede.
Abadigga het na bewering jong mans in Suid-Afrika gewerf en na 'n wapenopleidingskamp gestuur. Abadigga, wat twee moskees in Suid-Afrika beheer, het sy posisie glo misbruik om geld van lede van die moskees af te pers.
Mbaga het glo geldoordragte vanaf Suid-Afrika gefasiliteer en ondersteuning aan Isis in Mosambiek probeer verleen deur die groep te help om toerusting van Suid-Afrika te bekom. Mbaga het glo ook probeer om wapens uit Mosambiek te bekom.
'Ramptoestand moet nie weer verleng word'
Niemand glo 'n woord wat oor hul lippe kom nie .
Die ANC regeering is gekant teen enige vorm van terrorisme, hoe kan jy gekant wees teen oor jou self, dit maak nie sin nie.
Die regering kan vir Our People lieg maar die buiteland val nie vir hulle onwaarhede en liegstories nie.Suid Afrika is 'n misdaad mekka.Terrorisme is deel van die regering en die ANC.Hoe vinninger die buiteland leer om nie 'n woord te glo wat CR en kie kwytraak nie hoe beter.
Wat het Minister van Finansies hiermee te doen?
Straf die ISIS meelopers
Isis is tans besig om gedeeltes van Noord Mosambiek oor te neem gegrond op terroristiese metodes, korrupte Mosambiekse staats amptenare word omgekoop om dwelms deur Maputu se hawe in te bring. Die dwelms word hier herverpak en die meerderheid gaan Amerika toe en 'n klein hoeveelheid kom SA binne via MPA en KZN. Nelspruit roete is die een verspreidings netwerk vir Witbank en Gauteng. Die geld wat gemaak word uit die dwelm verkope betaal vir die wapens van Isis. In direk befonds dwelm misbruikers van die VSA self die bedreiging (Isis) wat teen hulle gevoer word. En dan trek SA… Lees meer »